4.

EU bør styrke sin operationelle indsats over for menneskehandel i) I forbindelse med styrkelsen af EU's aktiviteter til bekæmpelse af menneskehandel bør en forbedring af det operationelle samarbejde prioriteres. ii) Menneskehandel er en alvorlig forbrydelse mod mennesker, som der må sættes ind over for som en klar retshåndhævelsesprioritet. Menneskehandel skal ændres fra at være en forretning med lav risiko og højt udbytte inden for organiseret kriminalitet til at være en forretning med høj risiko og lavt udbytte. I forbindelse med retshåndhævelsen skal alle tilgængelige ressourcer og kapaciteter udnyttes med henblik på at håndhæve forbuddet mod menneskehandel, fjerne enhver form for økonomisk gevinst, og i tilfælde af et økonomisk udbytte, beslaglægge og konfiskere aktiverne. Efterforskningen af menneskehandel bør prioriteres lige så højt som andre former for organiseret kriminalitet, idet specialiserede efterforskningsteknikker og optrævlingsstrategier bør anvendes. iii) Medlemsstaterne bør stille de nødvendige organisatoriske strukturer, specialiseret personale og tilstrækkelige økonomiske ressourcer til rådighed for deres retshåndhævende myndigheder med henblik på effektiv bekæmpelse af menneskehandel. Så vidt muligt bør Rådet om nødvendigt i tæt samarbejde med Kommissionen fremme en regelmæssig overvågning på grundlag af klare og målbare kriterier. iv) I forbindelse med menneskehandel med sigte på udnyttelse som arbejdskraft kræves der nye former for specialisering og samarbejde med partnerne, bl.a. organer med ansvar for kontrol med arbejdsforhold og økonomisk efterforskning af ulovligt arbejde. v) Medlemsstaternes retshåndhævelsesstrategier bør i relevant omfang omfatte foranstaltninger til konfiskation af udbyttet af kriminelle handlinger. vi) Der bør fortsat træffes foranstaltninger med henblik på at fremme en hurtigere identificering af potentielle ofre for menneskehandel ved EU's grænser. Medlemsstaterne bør overveje at justere politikkerne vedrørende uledsagede mindreårige for at beskytte denne særligt udsatte gruppe. vii) Medlemsstaterne bør i nødvendigt omfang og under hensyn til de nationale forhold og national praksis yde beskyttelse af og bistand til ofre (…) som led i en velafbalanceret og effektiv strafforfølgning. Medlemsstaterne bør videreudvikle en proaktiv, efterretningsstyret efterforskning, der ikke nødvendigvis afhænger af, at ofrene aflægger vidneforklaring. viii) Medlemsstaterne bør sikre, at de nationale retshåndhævende myndigheder regelmæssigt involverer Europol i informationsudvekslingen og i fælles operationer og fælles efterforskningshold og udnytter Eurojusts potentiale til at lette retsforfølgning af menneskehandlere. ix) Medlemsstaterne bør i deres forbindelser med tredjelande vedrørende retshåndhævelse give høj prioritet til at fremme bekæmpelse af menneskehandel. Politisamarbejdet mellem særlige enheder til bekæmpelse af menneskehandel i medlemsstaterne og i oprindelseslandene bør styrkes. Der bør udarbejdes fælles projekter med henblik på at styrke oprindelseslandenes særlige enheders kapacitet til at bekæmpe menneskehandel, så denne kommer på højde med EU's standarder. x) Anti-korruptions- og fattigdomsbekæmpelsesstrategier bør indgå som en integrerende del af strategierne for bekæmpelse af menneskehandel.